Document ID: 31997R1474

KOMISSION ASETUS (EY) N:o 1474/97,
annettu 28 päivänä heinäkuuta 1997,
neuvoston asetuksen (EY) N:o 2200/96 soveltamista koskevista yksityiskohtaisista säännöistä markkinointivuosina 1997/98, 1998/99 ja 1999/2000 korjattuja hasselpähkinöitä varten myönnettävän kiinteän tuen osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon 28 päivänä lokakuuta 1996 hedelmä- ja vihannesalan yhteisestä markkinajärjestelystä annetun neuvoston asetuksen (EY) N:o 2200/96 (1), ja erityisesti sen 55 artiklan,
sekä katsoo, että
hasselpähkinäalan poikkeuksellisen vaikean markkinatilanteen huomioon ottamiseksi otetaan markkinavuosien 1997/98, 1998/99 ja 1999/2000 osalta käyttöön kiinteä tuki,
mainittua tukea myönnetään yhteisen markkinajärjestelyn tavoitteiden mukaisesti neuvoston asetuksen (ETY) N:o 1035/72 (2), sellaisena kuin se on viimeksi muutettuna komission asetuksella (EY) N:o 1363/95 (3), ja asetuksen (EY) N:o 2200/96 mukaisesti hyväksytyille tuottajaorganisaatioille; jo käynnissä olevien erityistoimien tulosten parantamiseksi tukea myönnetään vain niille edellä tarkoitetuille tuottajaorganisaatioille, jotka panevat täytäntöön vuonna 1997 asetuksen (ETY) N:o 1035/72 14 d artiklassa tarkoitetun laadun parantamiseen tähtäävän ohjelman tai komission asetuksessa (EY) N:o 411/97 (4), sellaisena kuin se on muutettuna asetuksella (EY) N:o 1119/97 (5), tarkoitetun toimintaohjelman.
koska hasselpähkinöiden markkinointivuosi alkaa 1 päivänä syyskuuta ja päättyy 31 päivänä elokuuta, tuottajaorganisaatioiden olisi voitava päättää tukihakemuksen jättöajankohdasta,
tuesta saatava etuus on maksettava hasselpähkinöiden tuottajille; tuottajaorganisaatioiden on suoritettava saadut määrät kokonaisuudessaan,
kiinteän tuen järjestelmän tehokkaan toiminnan varmistamiseksi on määriteltävä valvontamenettelyt sekä perusteettomasti suoritetuista maksuista aiheutuvat seuraamukset, ja
tässä asetuksessa säädetyt toimenpiteet ovat tuoreiden hedelmien ja vihannesten hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Asetuksen (EY) N:o 2200/96 55 artiklassa säädettyä kiinteää tukea myönnetään 15 ecua 100 kilogrammalta tuottajaorganisaatioille, jotka ovat:
- asetuksen (ETY) N:o 1035/72 perusteella hyväksyttyjä ja jotka toteuttavat parhaillaan asetuksen (ETY) N:o 1035/72 II a osaston mukaista ohjelmaa laadun parantamiseksi sekä kaupan pitämistä koskevaa ohjelmaa ja/tai jotka panevat täytäntöön vuonna 1997 asetuksessa (EY) N:o 411/97 tarkoitetun toimintaohjelman,
- asetuksen (EY) N:o 2200/96 perusteella hyväksyttyjä ja jotka panevat täytäntöön vuonna 1997 asetuksen (EY) N:o 411/97 mukaisen toimintaohjelman.
2. Saadakseen mainittua tukea tuottajaorganisaatioiden on oltava hyväksyttyjä hasselpähkinän tuotantonsa perusteella.
2 artikla
1. Edellä 1 artiklassa tarkoitettua tukea myönnetään CN koodiin 0802 21 00 kuuluville kuorellisille hasselpähkinöille, jotka ovat laadultaan virheettömiä, kunnollisia ja myyntikelpoisia ja jotka ovat kunakin markkinointivuotena 1997/98, 1998/99 ja 1999/2000 tuottajajärjestön jäsenten tuottamia ja toimitettu tuottajajärjestölle, joka on ottanut mainitusta tuotannosta vastuun.
2. Tuottajajärjestön jäsenistöön kuuluviksi katsotaan ne tuottajat, jotka ovat tuottajaorganisaation jäseniä kyseisen markkinointivuoden alussa.
3. Hasselpähkinöiden markkinointivuosi alkaa 1 päivänä syyskuuta ja päätyy 31 päivänä elokuuta.
3 artikla
1. Tuottajajärjestöt toimittavat toimivaltaisille viranomaisille kyseisenä markkinointivuonna tuotettujen määrien osalta tukihakemuksen tositteineen viimeistään kyseistä markkinointivuotta seuraavan markkinointivuoden 30 päivänä syyskuuta.
2. Jäsenvaltio maksaa tuen tuottajajärjestölle kahden kuukauden kuluessa tukihakemuksen jättöpäivästä.
3. Tuottajaorganisaatiolle myönnetty tuki maksetaan kokonaisuudessaan 15 päivän kuluessa tuottajien toimittamien määrien perusteella.
Tuottajaorganisaatio voi kuitenkin pidättää enintään kaksi prosenttia tukimäärästä toimenpiteeseen välittömästi liittyvien hallintokulujen kattamiseksi.
4 artikla
1. Jäsenvaltiot suorittavat tuottajaorganisaatioissa asiakirjojen ja tositteiden tarkastukset sekä paikan päällä toteutettavat tarkastukset annettujen tietojen varmistamiseksi.
2. Tarkastukset suoritetaan vuosittain kaikissa tuottajaorganisaatioissa, jotka ovat hakeneet yhteisön tukea mainitun asetuksen perusteella.
Tarkastuksissa on kiinnitettävä huomiota erityisesti tuottajaorganisaatioiden kirjanpitoon sekä hasselpähkinöiden varastoja koskevaan tilanteeseen.
Mainitut tarkastukset voidaan tehdä samanaikaisesti tai ne voidaan liittää komission asetuksessa (ETY) N:o 2159/89 (6) ja asetuksessa (EY) N:o 411/97 säädettyihin tarkastuksiin.
3. Jäsenvaltioiden on varmistettava, että edellä 3 artiklan 1 ja 2 kohdassa määrättyjä velvoitteita sekä yhdenmukaisuuden vaatimusta tuottajaorganisaatioiden tukihakemusten yhteydessä toimittamien tietojen sekä 2 artiklan toisen luetelmakohdan mukaisesti parannussuunnitelmien ja/tai toimenpideohjelmien tai toimintasuunnitelmien yhteydessä annettujen tietojen välillä noudatetaan.
5 artikla
1. Tuensaajan on palautettava kaksinkertaisena perusteettomasti maksetut määrät, joihin lisätään korko maksun suorittamisen ja tuensaajan suorittaman palautuksen väliseltä ajalta silloin kun 4 artiklan mukaisesti suoritetussa tarkastuksessa käy ilmi, että edellä 3 artiklan 1 kohdassa tarkoitetut todellisuudessa korjatut hasselpähkinöiden määrät:
a) ovat pienemmät kuin tukihakemuksissa ilmoitetut määrät,
b) sisältävät sellaisilta tuottajilta peräisin olevia hasselpähkinöitä, jotka eivät ole oikeutettuja tukeen tämän asetuksen mukaisesti.
Edellä ensimmäisessä kohdassa tarkoitettua seuraamusta ei kuitenkaan sovelleta silloin kun tuensaaja voi toimivaltaisen kansallisen viranomaisen hyväksymällä tavalla osoittaa, että esiintyneet väärinkäytökset eivät ole tuensaajan tahallisesti aiheuttamia tai että ne eivät johdu vakavasta laiminlyönnistä. Tällaisessa tapauksessa tuensaajan on palautettava ainoastaan perusteettomasti maksettu määrä korkoineen.
Kyseinen korko on Euroopan rahapoliittisen instituutin ecumääräisiin operaatioihin soveltama Euroopan yhteisöjen virallisen lehden C-sarjassa julkaistu ja perusteettomasti suoritetun maksun suorituspäivänä voimassa oleva korko korotettuna kolmella prosentilla.
2. Jos todellisuudessa maksetun tuen ja tukikelpoisen määrän välinen erotus on yli 20 prosenttia tukikelpoisesta rahoitusosuudesta, tuensaajan on palautettava maksettu yhteisön tuki kokonaisuudessaan edellä 1 kohdassa tarkoitettuine korkoineen.
3. Palautetut määrät sekä korot maksetaan toimivaltaiselle maksajaviranomaiselle ja vähennetään Euroopan maatalouden ohjaus- ja tukirahaston suorittamista menoista.
4. Jos väärä ilmoitus on tehty tietoisesti tai vakavan laiminlyönnin seurauksena, kyseiselle tuottajaorganisaatiolle ei myönnetä tämän asetuksen perusteella maksettavia tukia.
5. Edellä 1-4 kohtaa sovelletaan sanotun kuitenkaan rajoittamatta muiden asetuksen (EY) N:o 2200/96 48 artiklan mukaisten seuraamusten soveltamista.
6 artikla
Tätä asetusta sovelletaan seitsemännestä päivästä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 28 päivänä heinäkuuta 1997.

Labels: 19
15
17
6